Limfjordsbanens 99 år gamle veterantog kom i problemer på turen mellem Aalborg og Brønderslev, så Falcks tankvogn kom toget til undsætning.

Foreningen Limfjordsbanens 99 år gamle damptog kørte i dag sin sidste sommertur mellem Aalborg og Brønderslev. Under sådan et tur bruger damplokomotivet tusindvis af liter vand, men i dag var forbruget noget større end ellers. - Vi har en tankvogn med efter toget, men det var åbenbart ikke nok. Vi brugte mere vand end normalt, og hvis sådan et damplokomotiv løber tør for vand, så ødelægger man altså kedlen, så vi fik Falck til at komme med deres tankvogn til Brønderslev, fortæller Finn Madsen, der er driftsbestyrer i Foreningen Limfjordsbanen. - Jeg ved ikke, hvor meget vand, de kan have i deres vogn, men vi tømte den i hvert fald og fik fyldt både kedlen og vores egen tank op, siger Finn Madsen. Toget er nu tilbage i Aalborg. Når det igen skal på skinner, bliver det mellem Hjørring og Kvissel. - Så når vi skal have fragtet toget fra Aalborg til Hjørring tager vi måske et stop i Brønderslev igen og får fyldt vand på.